Generálna prokuratúra
Slovenskej republiky

X/1 Spr 62/25/1000			             	
Zbierka služobných predpisov
generálneho prokurátora
								Slovenskej republiky
								Por. č. 6/2025

P R Í K A Z

generálneho prokurátora Slovenskej republiky

z  30. septembra 2025

o služobnom poriadku štátnych zamestnancov 
Generálnej prokuratúry Slovenskej republiky

Podľa § 10 ods. 2 zákona č. 153/2001 Z. z. o prokuratúre v znení neskorších predpisov a  § 109 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov po predchádzajúcom súhlase Základnej organizácie Slovenského odborového zväzu verejnej správy a kultúry 
na Generálnej prokuratúre Slovenskej republiky vydávam tento príkaz:

Úvodné ustanovenia
Článok 1

Tento príkaz upravuje služobné podmienky štátneho zamestnanca v služobnom úrade Generálna prokuratúra Slovenskej republiky (ďalej len „služobný úrad“) týkajúce sa 
a)	štátnozamestnaneckého pomeru,
b)	služobného času, 
c)	prekážok pri vykonávaní štátnej služby,
d)	dovolenky,
e)	odmeňovania,
f)	majetkového priznania,
g)	porušenia služobnej disciplíny.
Článok 2

(1) Vo veciach štátnozamestnaneckých vzťahov štátneho zamestnanca je oprávnený konať generálny prokurátor Slovenskej republiky (ďalej len „generálny prokurátor“).

(2) Na účely tohto príkazu sa rozumie príslušným vedúcim zamestnancom vedúci zamestnanec určený podľa služobných predpisov služobného úradu, ktorý je oprávnený predkladať návrhy vo veciach štátnozamestnaneckých vzťahov podriadených štátnych zamestnancov patriacich do jeho riadiacej pôsobnosti, organizovať, riadiť a kontrolovať vykonávanie štátnej služby podriadených štátnych zamestnancov, určovať a ukladať im úlohy a dávať pokyny (generálny prokurátor, prvý námestník generálneho prokurátora, námestník generálneho prokurátora, riaditeľ odboru a vedúci referátu v priamej riadiacej pôsobnosti generálneho prokurátora). 

Článok 3

Služobný poriadok je záväzný pre služobný úrad a pre všetkých jeho štátnych zamestnancov; štátni zamestnanci musia byť s jeho obsahom riadne oboznámení.

Článok 4
Prijatie do štátnej služby

(1) Návrh na prijatie uchádzača do štátnej služby bez výberového konania (ďalej len „návrh na prijatie“) predkladá osobnému úradu príslušný vedúci zamestnanec spravidla 15 dní pred navrhovaným dňom vzniku štátnozamestnaneckého pomeru. Súčasťou návrhu na prijatie je opis štátnozamestnaneckého miesta) vypracovaný a podpísaný príslušným vedúcim zamestnancom v listinnej podobe v troch vyhotoveniach.

(2) Pred prijatím uchádzača do štátnej služby na základe výberového konania príslušný vedúci zamestnanec predkladá osobnému úradu spravidla 15 dní pred navrhovaným dňom vzniku štátnozamestnaneckého pomeru ním vypracovaný a podpísaný opis štátnozamestnaneckého miesta v listinnej podobe v troch vyhotoveniach.

(3) Za správnosť a úplnosť opisu štátnozamestnaneckého miesta zodpovedá príslušný vedúci zamestnanec. Osobný úrad odovzdá jedno vyhotovenie opisu štátnozamestnaneckého miesta štátnemu zamestnancovi, jedno vyhotovenie založí do osobného spisu štátneho zamestnanca a jedno vyhotovenie si ponechá vo svojom spise. 

(4) Osobný úrad vyzve uchádzača o prijatie do štátnej služby spravidla desať dní pred navrhovaným dňom vzniku štátnozamestnaneckého pomeru na predloženie dokladov a písomností podľa odseku 5, ak ich nemá k dispozícii.

(5) Na účely prijatia do štátnej služby uchádzač o prijatie do štátnej služby predkladá
a)	žiadosť o prijatie do štátnej služby na základe výsledku výberového konania alebo žiadosť o prijatie do štátnej služby bez výberového konania, 
b)	vyplnený a vlastnoručne podpísaný osobný dotazník,
c)	profesijný životopis, 
d)	kópiu občianskeho preukazu a preukazu poistenca zdravotného poistenia; osobný úrad zabezpečí anonymizáciu údajov, ktoré nie sú nevyhnutne potrebné a súvisiace so štátnozamestnaneckým pomerom,  
e)	doklad o získaní požadovaného vzdelania) a o splnení osobitného kvalifikačného predpokladu, ak to vyžaduje osobitný predpis, 
f)	vysvedčenie alebo diplom o vykonaní jazykovej skúšky, doklad o štúdiu osvedčujúci ovládanie cudzieho jazyka alebo čestné vyhlásenie o ovládaní cudzieho jazyka na požadovanej úrovni, ak sa podľa opisu štátnozamestnaneckého miesta vyžaduje ovládanie cudzieho jazyka,
g)	doklad o splnení ďalších požiadaviek ustanovených osobitným predpisom) alebo určených služobným úradom, ak sú potrebné na riadne vykonávanie štátnej služby podľa opisu štátnozamestnaneckého miesta,
h)	vlastnoručne podpísané čestné vyhlásenie o
1.	štátnom občianstve Slovenskej republiky,
2.	spôsobilosti na právne úkony v plnom rozsahu, 
3.	ovládaní štátneho jazyka, 
4.	odbornej praxi, ak sa podľa opisu štátnozamestnaneckého miesta vyžaduje na obsadzovanom mieste odborná prax,
5.	splnení obmedzení štátneho zamestnanca podľa osobitného predpisu;) ak nastane zákonom predpokladaný dôvod uchádzač písomne požiada generálneho prokurátora o príslušný súhlas, 
6.	skutočnostiach týkajúcich sa blízkych osôb podľa osobitného predpisu,) 
7.	pravdivosti, úplnosti a aktuálnosti poskytnutých údajov,
i)	potvrdenie o zdravotnej spôsobilosti na vykonávanie štátnej služby, ak zdravotnú spôsobilosť vyžaduje osobitný predpis, 
j)	údaje potrebné na vyžiadanie výpisu z registra trestov na účely preukázania bezúhonnosti; ak sa obsadzuje štátnozamestnanecké miesto vedúceho štátneho zamestnanca, údaje potrebné na vyžiadanie odpisu registra trestov, 
k)	farebnú fotografiu vo formáte 3 x 3,5 cm na účely vydania služobného preukazu,
l)	doklad, ktorým preukazuje dĺžku služobnej praxe, ak bol v predchádzajúcom štátnozamestnaneckom pomere,
m)	potvrdenie o štátnej službe, ak bol pred prijatím do štátnej služby v štátnozamestnaneckom pomere alebo potvrdenie od posledného zamestnávateľa.

Článok 5
Vznik štátnozamestnaneckého pomeru

(1) Osobný úrad pripravuje podklady na vznik štátnozamestnaneckého pomeru a predkladá ich na aprobáciu generálnemu prokurátorovi tak, aby služobnú zmluvu so štátnym zamestnancom uzatvoril najneskôr v deň vzniku štátnozamestnaneckého pomeru.

(2) Štátnozamestnanecký pomer vzniká spravidla k prvému alebo 15. dňu v kalendárnom mesiaci; v odôvodnených prípadoch na základe pokynu generálneho prokurátora alebo s jeho súhlasom, aj k inému termínu. 

(3) Osobný úrad vyhotovuje služobnú zmluvu v štyroch vyhotoveniach; po jednom vyhotovení odovzdá štátnemu zamestnancovi a ekonomickému odboru, jedno vyhotovenie založí do osobného spisu štátneho zamestnanca a jedno vyhotovenie si ponechá vo svojom spise. 

(4) Najneskôr v deň vzniku štátnozamestnaneckého pomeru osobný úrad odovzdá štátnemu zamestnancovi 
a)	služobnú zmluvu, 
b)	opis štátnozamestnaneckého miesta, 
c)	oznámenie o výške a zložení funkčného platu.

(5) V súvislosti so vznikom štátnozamestnaneckého pomeru osobný úrad odovzdá štátnemu zamestnancovi služobný preukaz. Služobný preukaz oprávňuje štátneho zamestnanca na vstup na pracoviská služobného úradu a preukazuje sa ním pri vykonávaní štátnej služby. Služobný preukaz obsahuje najmä označenie služobného úradu, číslo služobného preukazu, titul, meno a priezvisko štátneho zamestnanca, osobné číslo pridelené štátnemu zamestnancovi, fotografiu štátneho zamestnanca a podpis generálneho prokurátora.

(6) V súvislosti so vznikom štátnozamestnaneckého pomeru 
a)	osobný úrad oznámi deň nástupu štátneho zamestnanca na výkon štátnej služby príslušnému vedúcemu zamestnancovi, ekonomickému odboru a odboru informatiky,
b)	ekonomický odbor zabezpečí vstupné školenie o právnych predpisoch a ostatných predpisoch na zaistenie bezpečnosti a ochrany zdravia pri práci a o ochrane pred požiarmi; záznam o vstupnom školení odovzdá osobnému úradu za účelom založenia do osobného spisu štátneho zamestnanca,
c)	odbor informatiky zabezpečí inštruktáž o používaní pridelenej výpočtovej techniky a o služobných predpisoch vzťahujúcich sa na prevádzku počítačovej siete služobného úradu.

(7) V súvislosti so vznikom štátnozamestnaneckého pomeru príslušný vedúci zamestnanec
a)	oznámi ekonomickému odboru požiadavky na zabezpečenie a odovzdanie inventára, výpočtovej techniky a pracovných pomôcok,
b)	oznámi odboru informatiky požiadavky na pridelenie prístupových práv a iné súvisiace požiadavky s informačnými systémami, 
c)	zabezpečí v súčinnosti so zodpovednou osobou za ochranu osobných údajov poučenie štátneho zamestnanca a poverenie na spracúvanie osobných údajov podľa osobitného predpisu); záznam o poučení oprávnenej osoby odovzdá osobnému úradu za účelom založenia do osobného spisu štátneho zamestnanca,
d)	navrhne mentora štátnemu zamestnancovi a oboznámi štátneho zamestnanca a osobný úrad so schváleným plánom adaptačného vzdelávania najneskôr do piatich služobných dní od začatia vykonávania štátnej služby, ak sa na štátneho zamestnanca vzťahuje adaptačné vzdelávanie; plán adaptačného vzdelávania odovzdá osobnému úradu za účelom založenia do osobného spisu štátneho zamestnanca,
e)	zabezpečí oboznámenie štátneho zamestnanca s agendou, všeobecne záväznými právnymi predpismi a služobnými predpismi vzťahujúcimi sa na výkon štátnej služby na jeho štátnozamestnaneckom mieste.

(8) V súvislosti so vznikom štátnozamestnaneckého pomeru štátny zamestnanec 
a)	zúčastní sa vstupného školenia podľa odseku 6 písm. b), inštruktáže podľa odseku 6 písm. c) a poučenia podľa odseku 7 písm. c),
b)	absolvuje adaptačné vzdelávanie, ak sa na štátneho zamestnanca vzťahuje adaptačné vzdelávanie,
c)	oboznámi sa so všeobecne záväznými právnymi predpismi a služobnými predpismi vzťahujúcimi sa na výkon štátnej služby na jeho štátnozamestnaneckom mieste, 
d)	prevezme agendu, inventár a pracovné pomôcky súvisiace so štátnozamestnaneckým pomerom, 
e)	do 30 dní odo dňa vzniku štátnozamestnaneckého pomeru podá majetkové priznanie,) ak ide o štátneho zamestnanca, na ktorého sa vzťahuje povinnosť podať majetkové priznanie,
f)	do 60 dní odo dňa vzniku štátnozamestnaneckého pomeru si splní povinnosť podľa osobitného predpisu,) ak ide o štátneho zamestnanca, na ktorého sa vzťahuje povinnosť skončiť členstvo v riadiacom, kontrolnom alebo dozornom orgáne právnickej osoby, skončiť, prerušiť alebo pozastaviť podnikanie, alebo skončiť vykonávanie inej zárobkovej činnosti. 

(9) Ak budú štátnemu zamestnancovi zverené hotovosti, ceniny, tovar, zásoby materiálu alebo iné hodnoty určené na obeh alebo obrat, ktoré je povinný vyúčtovať, dohodu o hmotnej zodpovednosti podľa osobitného predpisu) uzatvorí so štátnym zamestnancom príslušný námestník generálneho prokurátora na návrh príslušného vedúceho zamestnanca. Dohoda o hmotnej zodpovednosti sa zakladá do osobného spisu štátneho zamestnanca.

(10) Štátneho zamestnanca, ktorý bol generálnym prokurátorom určený na oboznamovanie sa s utajovanými skutočnosťami, bezpečnostný zamestnanec poučí a oboznámi podľa osobitného predpisu.)

(11) Osobný úrad odovzdá štátnemu zamestnancovi do siedmich dní odo dňa vzniku štátnozamestnaneckého pomeru písomnú informáciu o podmienkach vykonávania štátnej služby podľa osobitného predpisu.) 

Článok 6
Zmena štátnozamestnaneckého pomeru

(1) K zmene štátnozamestnaneckého pomeru štátneho zamestnanca môže dôjsť len z dôvodov a spôsobom podľa osobitného predpisu.)

(2) Návrh na zmenu štátnozamestnaneckého pomeru predkladá osobnému úradu 
a)	príslušný vedúci zamestnanec spravidla 15 dní pred navrhovaným dňom zmeny štátnozamestnaneckého pomeru; v prípade návrhu na preloženie štátneho zamestnanca z iného služobného úradu v lehote 30 dní pred navrhovaným dňom zmeny štátnozamestnaneckého pomeru, 
b)	štátny zamestnanec osobne do podateľne služobného úradu alebo podaním na poštovú prepravu; osobný úrad predloží návrh štátneho zamestnanca príslušnému vedúcemu zamestnancovi a vyžiada si k nemu jeho stanovisko. 

(3)	Ak má dôjsť k zmene obsahových náležitostí opisu štátnozamestnaneckého miesta, súčasťou návrhu na zmenu štátnozamestnaneckého pomeru je nový opis štátnozamestnaneckého miesta vypracovaný a podpísaný príslušným vedúcim zamestnancom v listinnej podobe v troch vyhotoveniach. 

(4)	Ak má dôjsť k zmene najnáročnejšej činnosti, bližšie určenej najnáročnejšej činnosti alebo ďalšej činnosti, vykonávaných štátnym zamestnancom, súčasťou návrhu na zmenu štátnozamestnaneckého pomeru je aj odôvodnenie organizačnej zmeny.) 

(5) Ak má dôjsť k zmene štátnozamestnaneckého pomeru preložením z iného služobného úradu alebo do iného služobného úradu, podklady pre uzatvorenie dohody s príslušným generálnym tajomníkom služobného úradu zabezpečuje osobný úrad.

(6) Ak má dôjsť k zmene štátnozamestnaneckého pomeru zo zdravotných dôvodov, štátny zamestnanec súčasne so žiadosťou predloží lekársky posudok alebo rozhodnutie príslušného orgánu, do pôsobnosti ktorého vydanie lekárskeho posudku alebo rozhodnutia patrí. 

(7) Osobný úrad pripravuje podklady na zmenu štátnozamestnaneckého pomeru a predkladá ich na aprobáciu generálnemu prokurátorovi tak, aby dodatok k služobnej zmluve so štátnym zamestnancom uzatvoril najneskôr v deň zmeny štátnozamestnaneckého pomeru. 
 
(8) Osobný úrad vyhotovuje dodatok k služobnej zmluve v štyroch vyhotoveniach; po jednom vyhotovení odovzdá štátnemu zamestnancovi a ekonomickému odboru, jedno vyhotovenie založí do osobného spisu štátneho zamestnanca a jedno vyhotovenie si ponechá vo svojom spise. Podľa povahy zmeny štátnozamestnaneckého pomeru osobný úrad odovzdá štátnemu zamestnancovi aj nový opis štátnozamestnaneckého miesta, písomné oznámenie o výške a zložení funkčného platu a písomnú informáciu o zmenených podmienkach vykonávania štátnej služby.

(9) V súvislosti so zmenou štátnozamestnaneckého pomeru preložením štátny zamestnanec 
a)	pred preložením písomne oznámi osobnému úradu skutočnosti týkajúce sa blízkych osôb podľa osobitného predpisu,7) 
b)	do 60 dní od preloženia si splní povinnosť podľa osobitného predpisu,10) ak ide o štátneho zamestnanca, na ktorého sa vzťahuje povinnosť skončiť členstvo v riadiacom, kontrolnom alebo dozornom orgáne právnickej osoby, skončiť, prerušiť alebo pozastaviť podnikanie, alebo skončiť vykonávanie inej zárobkovej činnosti.

(10) V súvislosti so zmenou štátnozamestnaneckého pomeru osobný úrad oznámi príslušným organizačným zložkám deň, od ktorého došlo k zmene  štátnozamestnaneckého pomeru štátneho zamestnanca.

(11) Príslušný vedúci zamestnanec, ktorý sa považuje za hodnotiteľa, vykoná čiastkové služobné hodnotenie,) ak toto má byť podkladom služobného hodnotenia za kalendárny rok (napríklad pred preložením štátneho zamestnanca na iné štátnozamestnanecké miesto v inej organizačnej zložke služobného úradu); čiastkové služobné hodnotenie odovzdá osobnému úradu za účelom založenia 
do osobného spisu štátneho zamestnanca.  

Článok 7
Skončenie štátnozamestnaneckého pomeru

(1) Štátnozamestnanecký pomer možno skončiť spôsobom podľa osobitného predpisu,) a to dohodou o skončení štátnozamestnaneckého pomeru, výpoveďou, okamžitým skončením a skončením v skúšobnej dobe. Štátnozamestnanecký pomer sa skončí aj na základe zákona. Štátnozamestnanecký pomer zaniká smrťou štátneho zamestnanca alebo právoplatným rozhodnutím súdu o vyhlásení štátneho zamestnanca za mŕtveho.

(2) Návrh na skončenie štátnozamestnaneckého pomeru 
a)	zo strany služobného úradu predkladá príslušný vedúci zamestnanec spravidla 15 dní pred navrhovaným dňom skončenia štátnozamestnaneckého pomeru, 
b)	zo strany štátneho zamestnanca predkladá štátny zamestnanec osobne do podateľne služobného úradu alebo podaním na poštovú prepravu; osobný úrad predloží návrh štátneho zamestnanca príslušnému vedúcemu zamestnancovi a ak ide o návrh štátneho zamestnanca na skončenie štátnozamestnaneckého pomeru dohodou, vyžiada si k nemu jeho stanovisko. 

(3) Návrh podľa odseku 2 obsahuje najmä navrhovaný spôsob a deň skončenia štátnozamestnaneckého pomeru. 

(4) O skončení štátnozamestnaneckého pomeru zo strany služobného úradu a o návrhu na skončenie štátnozamestnaneckého pomeru dohodou zo strany štátneho zamestnanca rozhoduje generálny prokurátor.  

(5) Štátny zamestnanec pred skončením štátnozamestnaneckého pomeru 
a)	informuje príslušného vedúceho zamestnanca o stave plnenia služobných úloh vyplývajúcich z jeho funkčného zaradenia a opisu štátnozamestnaneckého miesta spravidla päť dní pred skončením štátnozamestnaneckého pomeru, 
b)	protokolárne odovzdá agendu príslušnému vedúcemu zamestnancovi alebo ním určenému zamestnancovi v listinnej podobe aj elektronickej podobe, 
c)	odovzdá výpočtovú techniku, vypožičanú literatúru, pridelené pracovné pomôcky, kľúče, majetok a iné zverené hodnoty, 
d)	vyčerpá si dovolenku za kalendárny rok alebo jej pomernú časť, ak osobitný predpis neustanovuje inak.

(6) Štátny zamestnanec predloží osobnému úradu najneskôr v deň skončenia štátnozamestnaneckého pomeru potvrdený výstupný list a vráti služobný preukaz.  

(7) Tlačivo výstupného listu vystavuje osobný úrad. Určený zamestnanec  organizačnej zložky svojím podpisom na výstupnom liste potvrdzuje, že štátny zamestnanec má splnené záväzky voči služobnému úradu súvisiace s pôsobnosťou príslušnej organizačnej zložky. Ak záväzok nie je možné vysporiadať do skončenia štátnozamestnaneckého pomeru, príslušná organizačná zložka vyhotoví záznam o termíne a spôsobe dodatočného splnenia záväzku štátnym zamestnancom.

(8) Osobný úrad vydá štátnemu zamestnancovi v súvislosti so skončením štátnozamestnaneckého pomeru
a)	písomný služobný posudok, ak o to písomne požiada, do 15 dní odo dňa doručenia žiadosti, nie však skôr ako dva mesiace pred skončením štátnozamestnaneckého pomeru, 
b)	písomné potvrdenie o štátnej službe; potvrdenie o štátnej službe vydá aj pri preložení štátneho zamestnanca do iného služobného úradu alebo pri skončení dočasného preloženia štátneho zamestnanca z iného služobného úradu. 

(9) Ekonomický odbor vydá štátnemu zamestnancovi v súvislosti so skončením jeho štátnozamestnaneckého pomeru zápočtový list; zápočtový list odovzdá osobnému úradu za účelom založenia do osobného spisu štátneho zamestnanca. 

(10) V súvislosti so skončením štátnozamestnaneckého pomeru štátneho zamestnanca osobný úrad 
a)	oznámi deň skončenia štátnozamestnaneckého pomeru štátneho zamestnanca príslušnému vedúcemu zamestnancovi a príslušným organizačným zložkám, 
b)	prevezme služobný preukaz a výstupný list od štátneho zamestnanca, 
c)	v prípade preloženia štátneho zamestnanca do iného služobného úradu odovzdá osobný spis štátneho zamestnanca a posledné majetkové priznanie štátneho zamestnanca služobnému úradu, v ktorom bude štátny zamestnanec vykonávať štátnu službu, a to najneskôr do siedmich dní odo dňa jeho preloženia. 

(11) Odstupné a odchodné sa poskytuje štátnemu zamestnancovi za podmienok podľa osobitného predpisu, kolektívnej zmluvy vyššieho stupňa a kolektívnej zmluvy služobného úradu. 

(12) V súvislosti so skončením štátnozamestnaneckého pomeru príslušný vedúci zamestnanec oznámi odboru informatiky požiadavku na zabezpečenie zálohovania dát, odňatie prístupových práv alebo iné súvisiace požiadavky. 

(13) Ustanovenia tohto článku sa primerane použijú aj pri odchode štátneho zamestnanca na materskú dovolenku, rodičovskú dovolenku, výkon verejnej funkcie, výkon mimoriadnej služby alebo alternatívnej služby, pri preložení štátneho zamestnanca do iného služobného úradu, alebo ak štátny zamestnanec bude z iného dôvodu vedený mimo evidenčného stavu zamestnancov.

Článok 8
Služobný čas 

(1) Skrátenie služobného času štátneho zamestnanca upravuje kolektívna zmluva vyššieho stupňa alebo kolektívna zmluva služobného úradu, ak toto nie je dohodnuté v kolektívnej zmluve vyššieho stupňa (služobný čas štátneho zamestnanca je 37 a 1/2 hodiny týždenne). Štátny zamestnanec má týždenný služobný čas rozvrhnutý na päť služobných dní v týždni.

(2) Prestávka sa poskytuje štátnemu zamestnancovi podľa osobitného predpisu) v trvaní 30 minút spravidla v čase od 11:00 h do 13:00 h. Prestávka na odpočinok a jedenie sa nezapočítava do služobného času štátneho zamestnanca.

(3) Na žiadosť štátneho zamestnanca a so súhlasom príslušného vedúceho zamestnanca môže generálny prokurátor povoliť štátnemu zamestnancovi inú vhodnú úpravu služobného času alebo kratší služobný čas, ak to umožňuje povaha činností vykonávaných štátnym zamestnancom, a to zo zdravotných dôvodov alebo z iných vážnych dôvodov na strane štátneho zamestnanca v súlade s osobitným predpisom.)

(4) Štátny zamestnanec pravdivo zaznamená čas svojho príchodu na začiatku služobného dňa a odchodu na konci služobného dňa do dochádzkovej knihy. 

(5) Počas služobného času môže štátny zamestnanec opustiť pracovisko len so súhlasom príslušného vedúceho zamestnanca; štátny zamestnanec pravdivo zaznamená čas a dôvod odchodu z pracoviska do dochádzkovej knihy. 

(6) Príslušný vedúci zamestnanec kontroluje a zodpovedá za dodržiavanie a využívanie služobného času štátnymi zamestnancami vo svojej riadiacej pôsobnosti.

(7) Evidenciu dochádzky vedie osobný úrad v elektronickej podobe. Organizačné zložky predkladajú osobnému úradu mesačné dochádzkové výpisy spravidla posledný deň príslušného kalendárneho mesiaca.

(8) O zavedení pružného služobného času a podmienkach jeho uplatňovania rozhoduje generálny prokurátor po dohode so zástupcami zamestnancov. Pružný služobný čas sa neuplatní v dňoch, počas ktorých je štátny zamestnanec na služobnej ceste. Na tento účel je služobný čas určený od 8:00 h do 16:00 h vrátane prestávky na odpočinok a jedenie. 

Článok 9
Prekážky pri vykonávaní štátnej služby

(1) O poskytnutie služobného voľna z dôvodu prekážky pri vykonávaní štátnej služby, ktorá je štátnemu zamestnancovi vopred známa, požiada štátny zamestnanec príslušného vedúceho zamestnanca bez zbytočného odkladu pred poskytnutím služobného voľna.

(2) Ak prekážka pri vykonávaní štátnej služby nie je štátnemu zamestnancovi vopred známa, štátny zamestnanec o nej bez zbytočného odkladu upovedomí (telefonicky, SMS správou alebo e-mailom) príslušného vedúceho zamestnanca a zároveň mu oznámi jej predpokladané trvanie. Štátny zamestnanec preukáže dôvod svojej neprítomnosti v práci v deň opätovného nástupu do práce.

(3) Prekážku pri vykonávaní štátnej služby a jej trvanie preukazuje štátny zamestnanec príslušným potvrdením. Potvrdenie podpísané príslušným vedúcim zamestnancom sa prikladá k mesačnému dochádzkovému výpisu.

(4) Priemerná dĺžka služobnej zmeny štátneho zamestnanca bez prestávky na odpočinok a jedenie je 7 a 1/2 hodiny.

(5) Ak bol štátny zamestnanec uznaný dočasne práceneschopným pre chorobu alebo úraz v systéme elektronického zdravotníctva, oznámi túto prekážku a jej predpokladané trvanie bez zbytočného odkladu, najneskôr do troch pracovných dní, príslušnému vedúcemu zamestnancovi a osobnému úradu.

(6) Štátny zamestnanec oznámi príslušnému vedúcemu zamestnancovi potrebu ošetrovania chorého člena rodiny a jej predpokladané trvanie bez zbytočného odkladu, najneskôr do troch pracovných dní. Súčasne mu predloží tlačivo žiadosti o ošetrovné I. na potvrdenie posledného dňa odpracovaného štátnym zamestnancom. Po skončení potreby ošetrovania chorého člena rodiny štátny zamestnanec predloží príslušnému vedúcemu zamestnancovi tlačivo žiadosti o ošetrovné II. na potvrdenie skutočného dňa nástupu štátneho zamestnanca do zamestnania. Štátny zamestnanec následne predkladá príslušné tlačivá ekonomickému odboru. Pri dlhodobom ošetrovnom štátny zamestnanec predkladá ekonomickému odboru vždy k poslednému dňu kalendárneho mesiaca príslušné potvrdenie o trvaní poskytovania starostlivosti. Štátny zamestnanec upovedomuje osobný úrad o začatí, skončení a trvaní ošetrovania chorého člena rodiny.

(7) Na uplatňovanie dávky počas materskej dovolenky alebo počas otcovskej dovolenky sa postup podľa odseku 6 použije primerane.

Článok 10
Dovolenka

(1)	Predĺženie základnej výmery dovolenky upravuje kolektívna zmluva vyššieho stupňa alebo kolektívna zmluva služobného úradu, ak toto nie je dohodnuté v kolektívnej zmluve vyššieho stupňa (základná výmera dovolenky je päť týždňov; dovolenka vo výmere šiestich týždňov patrí štátnemu zamestnancovi, ktorý do konca kalendárneho roka dovŕši 33 rokov veku a štátnemu zamestnancovi, ktorý sa trvale stará o dieťa).

(2)	Plán dovoleniek za organizačnú zložku vyhotovuje príslušný vedúci zamestnanec po prerokovaní so štátnym zamestnancom najneskôr do konca marca príslušného kalendárneho roka a predkladá ho osobnému úradu. Osobný úrad predkladá plán dovoleniek spolu s predchádzajúcim súhlasom zástupcov zamestnancov na schválenie generálnemu prokurátorovi.

(3)	Štátny zamestnanec požiada o poskytnutie dovolenky príslušného vedúceho zamestnanca pred plánovaným začiatkom jej čerpania.

(4) Tlačivo dovolenkového lístka je k dispozícií na osobnom úrade. Dovolenkový lístok podpísaný príslušným vedúcim zamestnancom sa prikladá k mesačnému dochádzkovému výpisu. 

Článok 11
Odmeňovanie

(1) Štátnemu zamestnancovi patrí za plnenie úloh štátnej služby plat. 

(2) Osobný úrad písomne oznámi štátnemu zamestnancovi každú úpravu funkčného platu vydaním nového oznámenia o výške a zložení funkčného platu. Oznámenie o výške a zložení funkčného platu osobný úrad vyhotovuje v štyroch vyhotoveniach; po jednom vyhotovení odovzdá štátnemu zamestnancovi a ekonomickému odboru, jedno vyhotovenie založí do osobného spisu štátneho zamestnanca a jedno vyhotovenie si ponechá vo svojom spise.

(3) O priznaní osobného príplatku, jeho zvýšení, znížení alebo odňatí rozhoduje generálny prokurátor na základe návrhu príslušného vedúceho zamestnanca. Návrh na priznanie, zvýšenie, zníženie alebo odňatie osobného príplatku vrátane sumy osobného príplatku písomne odôvodní vedúci zamestnanec.

(4) O poskytnutí odmeny rozhoduje generálny prokurátor. Rozhodnutie o poskytnutí odmeny vyhotovuje príslušný vedúci zamestnanec; rozhodnutie o poskytnutí odmeny pri dosiahnutí 50 rokov a 60 rokov veku a pri skončení štátnozamestnaneckého pomeru vyhotovuje osobný úrad.

(5) Výplatným termínom je najneskôr 12. kalendárny deň v mesiaci.

Článok 12
Majetkové priznanie

(1) Majetkové priznanie podľa osobitného predpisu) v služobnom úrade podáva
a)	vedúci štátny zamestnanec, 
b)	štátny zamestnanec, ktorý vykonáva podnikateľskú činnosť,
c)	štátny zamestnanec, ktorý vykonáva inú zárobkovú činnosť, ktorá je zhodná alebo obdobná s činnosťou, ktorú vykonáva v štátnej službe.

(2) Štátny zamestnanec podľa odseku 1 podáva majetkové priznanie generálnemu prokurátorovi prostredníctvom osobného úradu, do podateľne služobného úradu alebo podaním na poštovú prepravu v zalepenej obálke označenej heslom „majetkové priznanie“.

(3) Majetkové priznanie eviduje a uchováva osobný úrad osobitne mimo osobného spisu štátneho zamestnanca.

(4) Štátny zamestnanec bez zbytočného odkladu písomne oznamuje generálnemu prokurátorovi prostredníctvom osobného úradu vykonávanie, začatie, pozastavenie, prerušenie alebo skončenie podnikania.

(5) Štátny zamestnanec bez zbytočného odkladu vopred písomne požiada generálneho prokurátora prostredníctvom osobného úradu o súhlas s
a)	členstvom v riadiacom, kontrolnom alebo dozornom orgáne právnických osôb, ktoré vykonávajú podnikateľskú činnosť, okrem valného zhromaždenia a členskej schôdze,)
b)	vykonávaním inej zárobkovej činnosti, ktorá je zhodná alebo obdobná s činnosťou, ktorú vykonáva v štátnej službe.)

Článok 13
Porušenie služobnej disciplíny

(1) Štátny zamestnanec zodpovedá za porušenie služobnej disciplíny, ktorým je zavinené nesplnenie alebo porušenie povinnosti alebo obmedzenia štátneho zamestnanca podľa osobitného predpisu,1) Etického kódexu štátneho zamestnanca,) ostatných všeobecne závažných právnych predpisov a služobných predpisov. 

(2) Podľa miery závažnosti sa rozlišuje závažné porušenie služobnej disciplíny a menej závažné porušenie služobnej disciplíny.

(3) Porušenie služobnej disciplíny posudzuje generálny prokurátor z vlastného podnetu alebo na návrh príslušného vedúceho zamestnanca. 

(4) Návrh podľa odseku 3 predkladá príslušný vedúci zamestnanec generálnemu prokurátorovi najneskôr do 15 dní odo dňa, keď sa o porušení dozvedel. 

(5) Podnet alebo návrh podľa odseku 3 obsahuje najmä
a)	označenie nesplnenej alebo porušenej povinnosti alebo obmedzenia štátneho zamestnanca, 
b)	opis skutkového stavu, 
c)	odôvodnenie vrátane označenia dôkazov, ktorým preukazuje porušenie služobnej disciplíny.  

(6) Postup pri preskúmavaní porušenia služobnej disciplíny štátneho zamestnanca upravuje osobitný predpis.) 

(7) Výsledkom preskúmania porušenia služobnej disciplíny je vydanie upozornenia, ak štátny zamestnanec porušil služobnú disciplínu alebo písomné upovedomenie štátneho zamestnanca, ak štátny zamestnanec neporušil služobnú disciplínu. Upozornenie a upovedomenie sa zakladá do osobného spisu štátneho zamestnanca.

Článok 14
Zrušovacie ustanovenie

Zrušuje sa: 
Príkaz generálneho prokurátora Slovenskej republiky por. č. 10/2020 z 23. decembra 2020, ktorým sa vydáva služobný poriadok štátnych zamestnancov Generálnej prokuratúry Slovenskej republiky. 

Článok 15
Účinnosť

Tento príkaz nadobúda účinnosť 1. októbra 2025.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky